Man op KZN-plaas doodgeskietArgieffoto ŉ Man is Woensdag in die vroeë oggendure op ŉ plaas in die Underberg-gebied in KwaZulu-Natal doodgeskiet. Kapt. Nqobile Gwala, woordvoerder van die polisie, het gesê ŉ egpaar het omstreeks 01:00 wakker geword toe drie gewapende rowers hul huis op die plaas binnegekom het. “Die aanvallers het geld geëis en twee skote op die 47-jarige man afgevuur. Hy het koeëlwonde in die linkerkant van sy bors opgedoen en het op die toneel gesterf,” het Gwala gesê. Sy het gesê die mans het met klanktoerusting, ŉ selfoon, klere, kruideniersware en ander huishoudelike items op die vlug geslaan. “Die polisie is steeds besig om leidrade op te volg om die verdagtes op te spoor. Ons doen ŉ beroep op enigiemand met inligting om dadelik met hul plaaslike polisie in verbinding te tree of Crime Stop op 08600 10111 te skakel,” het Gwala gesê. ŉ Saak van moord is by die Himeville-polisie aanhangig gemaak. Maroela Media weerhou die naam van die oorledene totdat al sy naasbestaandes in kennis gestel is.